Tuhkarokkoepäilyn näytteenotto-ohje

# Näytteenotto terveydenhuollossa tai kotona

Tuhkarokkoepäilyssä näytteet tulee ottaa mahdollisimman pian oireiden alkamisen jälkeen. **Näytteenotosta tulee aina ensin konsultoida:**

* **Virka-aikana** Uudenmaan hyvinvointialueen tai Helsingin kaupungin tartuntataudeista vastaavaa lääkäriä, ja HUSin toiminnoissa HUSin epidemiologia tai infektiolääkäriä.
* **Päivystysaikana** HUSin infektiopäivystäjää.

**Virka-aikana ma-pe tuhkarokkoepäily:**

* Uudenmaan hyvinvointialueet ja Helsingin kaupunki ohjeistavat näytteenoton paikat ja toteutuksen omilla alueillaan.
* Jos tuhkarokkoepäily on kotona eikä vointi vaadi lääkärin arviota, hyvinvointialueen tai Helsingin kaupungin tartuntatautiyksikkö voi järjestää ma-pe kotinäytteenoton HUS Diagnostiikkakeskuksen kautta. Näytteenotto tulee erikseen sopia ja se voi siirtyä tilaamisesta seuraavaan iltapäivään. Siten tämä toimintatapa ei sovi kiireelliseen näytteenottoon, jossa vastaus tarvitaan nopeasti vuorokauden sisällä. Ks. ”[Ohje tuhkarokkonäytteenoton järjestämisestä kotona”.](https://diagnostiikka.hus.fi/documents/20117/87761/Tuhkarokkon%C3%A4ytteenotto%2Bkotona%2C%2Bohje%2Bhyvinvointialueille.pdf)

**Päivystysaikana tuhkarokkoepäily:**

* Näytteet otetaan HUSin oman alueen sairaalan päivystyksessä, jossa potilas ohjataan ensisijaisesti alipaineistettuun ilmaeristyshuoneeseen.

# Otettavat tuhkarokkonäytteet

Tuhkarokkonäytteiden analysointi on siirtynyt HUS Diagnostiikkakeskukselle; se vastaanottaa ja tekee näytteet ma-su välisenä aikana.

Tuhkarokkoepäilyssä otetaan:

* **Seeruminäyte:** [S-MorbAb (2815)](https://diagnostiikka.hus.fi/tutkimus?id=2815).
* **Nielunäyte:** [-MorbNhO (6272)](https://diagnostiikka.hus.fi/tutkimus?id=6272).

Nielunäyte PCR-testiä varten otetaan näytteenottotikulla x 2 kpl (nailonnukka tai dacrontikku). Yksi tikku laitetaan puhtaaseen putkeen ja toinen tikku viruskuljetusputkeen esim. Universal Transport Medium UTM (Copan) tai putkeen, jossa on steriiliä keittosuolaa.

* HUOM! Jos kyseessä on pieni lapsi, otetaan samat näytteet. Jos nielunäytettä ei kuitenkaan saada, otetaan vähintään seeruminäyte.
* Tee näytteiden tutkimuspyynnöt Apottiin (ks. tarkempi ohje ”Liite 1”, sivu 4) tai muuhun hyvinvointialueen omaan järjestelmään.

# Varaudu antamaan laboratoriolle tarkat potilaan taustatiedot

HUS Diagnostiikkakeskuksen Virologian yksikkö tarvitsee potilaasta seuraavat tiedot:

* Potilaan oireet (kuten kuume, yskä, nuha, konjunktiviitti ja ihottuma).
* Oireiden alkupäivämäärät erityisesti kuumeen ja ihottuman osalta.
* Ulkomaanmatkat oireiden alkua edeltävän 21 vrk ajalta.
* Saadut MPR- tai tuhkarokkorokotteet ja vuodet, mikäli tiedossa.

# Näytteiden lähetys ja analysointi HUS Diagnostiikkakeskuksessa

**Virka-aikana (ma-pe klo 08-15)**

* Ennen näytteiden lähetystä **soita aina** HUS Diagnostiikkakeskuksen Virologian yksikköön (puh. 050-427 2169) ja sovi näytteiden analysoinnista ja näytekuljetuksesta.
* Näytteet lähetetään **taksilla** (lähettävä yksikkö maksaa taksin) Helsingin HUSLAB-talon laboratorioon. Lähetysosoite on: HUS Diagnostiikkakeskus. Kliininen mikrobiologia, Näytteiden vastaanotto, Haartmaninkatu 1-3, 00290 Helsinki.

**Päivystysaikana (klo 15-08 sekä la-su ja pyhäpäivät)**

* Ennen näytteiden lähetystä **soita aina** HUS Diagnostiikkakeskuksen Virologian yksikön päivystävälle laboratorionhoitajalle (puh. 040-837 4010 tai 040-837 4011) ja sovi näytteiden analysoinnista sekä näytekuljetuksesta.
* Näytteet lähetetään **taksilla** (lähettävä yksikkö maksaa taksin) Helsingin HUSLAB-talon laboratorioon. Lähetysosoite on: HUS Diagnostiikkakeskus. Kliininen mikrobiologia, Näytteiden vastaanotto, Haartmaninkatu 1-3, 00290 Helsinki.

# Tuhkarokkonäytteiden valmistuminen ja vastaaminen

* Nielun MorbNhO-vastaus saadaan yleensä arkisin saman päivän aikana, mikäli tieto näytteestä on **soitettu laboratorioon klo 7 mennessä** ja **näyte on laboratoriossa klo 9 mennessä.** Tapauskohtaisesti myöhemminkin saapuvan näytteen analyysi voi onnistua saman päivän aikana, mutta siitä tulee erikseen sopia Virologian yksikön kanssa. Muussa tapauksessa (ml. viikonloput ja pyhäpäivät) tulos pyritään antamaan seuraavana päivänä.
* Vasta-ainemääritystä (S-MorbAb) tehdään päivittäin klo 08-20, jolloin tulos saadaan yleensä 2 tunnin sisällä siitä, kun näyte on saapunut Virologian yksikön laboratorioon.
* HUS Diagnostiikkakeskus soittaa vastaukset esitiedot ilmoittaneen antamaan puhelinnumeroon tai erikseen sovitusti lähettävään yksikköön. Päivystysaikana vastaukset saava yksikkö informoi tulokset myös HUSin infektiopäivystäjälle.
* HUS Diagnostiikkakeskus lähettää tuhkarokkonäytteet THL:n referenssilaboratorioon.

Muutoshistoria

|  |  |
| --- | --- |
| 11.12.2024 | Alkuperäinen ohje. |
| 13.10.2025 | Näytteiden lähettäminen ja analysointi siirtyy THL:lta HUSin Diagnostiikkakeskukseen, ja ohjeeseen on tehty siihen liittyvät muutokset.  |
|  |  |
|  |  |

**Liite 1. Ohje tuhkarokkonäytteiden lähetteiden tekemisestä Apottiin**

Seeruminäyte S-MorbAb (2815) ja nielunäyte -MorbNhO (6272).



